ข่าวธนบัตรปลอมมูลค่า 1,000 บาท ระบาดทั่วไทย ไม่เป็นความจริง
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า จากที่มีการเผยแพร่ข้อมูลในสื่อออนไลน์ ในลักษณะเตือนภัยว่า มีธนบัตรปลอม มูลค่า 1,000 บาทไทยหมายเลขเดียวกันทั้งหมด ระบาดทั่วประเทศไทย ทางศูนย์ต่อต้านข่าวปลอมประเทศไทย ได้ตรวจสอบข้อเท็จจริงกับธนาคารแห่งประเทศไทย ยืนยันว่า เป็นข้อมูลเท็จ พร้อมชี้แจงว่า ข้อมูลดังกล่าวไม่ได้เกิดขึ้นในขณะนี้ ซึ่งภาพที่มีการเผยแพร่คือ ภาพเหตุการณ์การจับกุมธนบัตรปลอมที่จังหวัดเพชรบูรณ์ จำนวน 21 ฉบับ ตั้งแต่ปี 2558 โดยภาพข่าวดังกล่าวถูกนำมาเผยแพร่วนซ้ำเป็นระยะๆ แต่มีการเปลี่ยนแปลงข้อความในข่าว ซึ่งธนาคารแห่งประเทศไทย เคยชี้แจงข่าวดังกล่าวไปแล้วตั้งแต่ปี 2559 ว่าไม่เป็นความจริง ขอประชาชนอย่าหลงเชื่อข้อมูลดังกล่าวและขอความร่วมมือไม่ส่งหรือแชร์ต่อในช่องทางสื่อสังคมออนไลน์ต่างๆ และหากประชาชน มีข้อสงสัยเกี่ยวกับเงินตรา สามารถติดตามได้ที่เว็บไซต์ของธนาคารแห่งประเทศไทยwww.bot.or.th หรือหมายเลขโทรศัพท์ 02-356-7799